A "The Guardian" című angol nyelvű folyóirat megfogalmazása szerint a "Willkommenskultur" kifejezésnek két különböző használata van. Úgy véli, hogy a koncepció eredeti célja az volt, hogy vendégszeretőnek és segítőkésznek tüntesse föl a munkaerőhiánytól szenvedő Németországot a külvilágnak, annak érdekében, hogy odavonzza a jól képzett munkavállalókat. Az újság szerint az aktuálisabb jelentése azonban az európai menekültválság nyomán keletkezett; immár a világ háború sújtotta területeiről érkező migránscsoportok felé történő segítségnyújtás az elsődleges vonatkozása. 2015-ben a Németország felé haladó közel-keleti és afrikai menedékkérőket az ország főbb vasútállomásain embertömegek várták üdvözlő plakátokkal. E jelenség akkoriban fölkeltette a világsajtó érdeklődését; tömérdek neves publikáció tudósított ezen akciókról.